SAUK: Minister besorg oor Matthews se skielike bedankingSABC-gebou in Kaapstad Foto: Maroela Media Die minister van kommunikasie het Dinsdag gesê sy neem met kommer kennis van Jimmi Matthews, die SAUK se uitvoerende hoof, se skielike bedanking. Matthews het bedank nadat hy die manier, waarop die openbare uitsaaier bestuur word, gekritiseer het. “Mnr. Matthews is in die amp aangestel weens sy potensiaal om die SAUK in ŉ goeie rigting te stuur,” het minister Faith Muthambi gesê. “Dis jammer dat hy besluit het om sy bedanking ŉ sosialemediakwessie te maak, eerder as om sy besware intern te lug, of sy besware met die ministerie te bespreek.” Muthambi het gesê die tydsberekening van die bedanking is verdag. “Die ministerie van kommunikasie het volle vertroue in die raad van die SAUK, dat hy die situasie sal laat bedaar en die openbare uitsaaier in die regte rigting sal stuur,” het sy bygevoeg. “ŉ Stabiele en funksionele SAUK is in ons almal se belang. Ons glo dat normaliteit behoue sal bly.” Muthambi het gesê sy neem kennis van mediaverklarings van verskeie politieke partye en sommige individue wat die SAUK-sake wil verpolitiseer. “Dit is jammer dat sommige persone nou politieke punte wil aanteken. Die SAUK se uitsendingsplanne vir die munisipale verkiesing bly staan en die verkiesing sal gedek word soos geskeduleer.” Mbulaheni Maguvhe, voorsitter van die SAUK-raad, het Dinsdag ontken dat daar enige krisis by die openbare uitsaaier is en gesê mense bedank deurgaans by organisasies. Hlaudi Motsoeneng, hoof bedryfsbeampte, het ook ontken dat daar enige probleme by die SAUK is en bygevoeg daar is geen opstand in die organisasie nie. “Wanneer ŉ paar mense hoes, sê die media daar is ŉ opstand in die SAUK. Watter opstand? Dit lyk of daar ŉ agenda is deur die media teen die openbare uitsaaier.” Buiten Matthews se bedanking, is minstens drie joernaliste, Foeta Krige, uitvoerende regisseur van Monitor en Spektrum, Suna Venter, ŉ senior verslaggewer, en Thandeka Gqubule, ŉ sakeredakteur, geskors wat glo geweier het om ag te slaan op die SAUK se nuwe reël, dat betogings nie gedek mag word nie. Maroela Media het vroeër berig die vakbond Solidariteit het die SAUK tot 30 Junie om 15:00 tyd gegee om die skorsing van Krige en Venter op te hef voordat moontlike regsaksie geneem sal word. Gqubule het volgens berigte ook regsadvies ingewin. Die vakbond het wel ook sy dienste aan enigiemand in die SAUK aangebied. Lees alle vorige berigte oor die SAUK op Maroela Media.